b'\n_START_ARTICLE_\nTokajus\n_START_PARAGRAPH_\nTokajus\xc2\xa0\xe2\x80\x93 vengri\xc5\xa1kas vynas. Gaminamas Vengrijoje Tokaj-Hegyalja regione._NEWLINE_Tokajus regione gaminamas nuo seno. Jis minimas Vengrijos himne. Tokajus priskiriamas Hungarikum\xc2\xa0\xe2\x80\x93 \xc5\xa1iuo \xc5\xbeod\xc5\xbeiu vadinami unikal\xc5\xabs vengri\xc5\xa1ki produktai, da\xc5\xbeniausiai\xc2\xa0\xe2\x80\x93 maisto produktai.\n_START_SECTION_\nIstorija\n_START_PARAGRAPH_\nN\xc4\x97ra \xc5\xbeinoma, nuo kada vynmed\xc5\xbeius augina vulkanin\xc4\x97se Bodrogo ir Hern\xc3\xa1do upi\xc5\xb3 santakos apylink\xc4\x97se. Bet tai prasid\xc4\x97jo madjarams dar neapsigyvenus \xc5\xa1iame regione. Pagal legend\xc4\x85 pirm\xc4\x85 kart\xc4\x85 asz\xc3\xba vyn\xc4\x85 1630\xc2\xa0m. padar\xc4\x97 Laczk\xc3\xb3 M\xc3\xa1t\xc3\xa9 Szepsi. Anks\xc4\x8diau pirmuoju vyno i\xc5\xa1 asz\xc3\xba vynuogi\xc5\xb3 pamin\xc4\x97jimu \xc5\xa1altiniuose buvo laikoma Fabricius Bal\xc3\xa1zs Sziksai \xe2\x80\x9eNomenklat\xc5\xabra\xe2\x80\x9c (Nomenklatura), sudaryta 1576\xc2\xa0m. Neseniai atrastas naujas \xc5\xa1altinis dat\xc4\x85 paankstino 5 metais._NEWLINE_Tokajus tapo pirmosios apeliacijos prie\xc5\xbei\xc5\xabros objektu. \xc5\xa0i prie\xc5\xbei\xc5\xabra atsirado keliasde\xc5\xa1imt met\xc5\xb3 prie\xc5\xa1 portvein\xc5\xb3 apeliacijos prie\xc5\xbei\xc5\xabr\xc4\x85 ir beveik 120 met\xc5\xb3 prie\xc5\xa1 Bordo vyno klasifikacij\xc4\x85. Tokajaus vynuogyn\xc5\xb3 klasifikacija prasid\xc4\x97jo 1730\xc2\xa0m., vynuogynai buvo suskirstyti \xc4\xaf 3 kategorijas (pirmos, antros ir tre\xc4\x8dios klas\xc4\x97s) pagal dirv\xc4\x85, saul\xc4\x97kait\xc4\x85, tauriojo puvinio galimybes. 1757\xc2\xa0m. karali\xc5\xa1kuoju \xc4\xafsaku paskelbta apie tokajaus vyndaryst\xc4\x97s regiono ribas. Klasifikacijos sistema baigta atlikus nacionalinius sura\xc5\xa1ymus 1765 ir 1772\xc2\xa0m._NEWLINE_1920\xc2\xa0m., po Austrijos-Vengrijos imperijos suirimo, nedidel\xc4\x97 Tokajaus vyno regiono dalis (apie 1,75\xc2\xa0km\xc2\xb2) atiteko \xc4\x8cekoslovakijai, o likusi dalis liko Vengrijoje. Po Antrojo pasaulinio karo, kai Vengrija tapo socialistinio bloko dalimi, tokaj\xc5\xb3 ir toliau gamino apie 6000 smulki\xc5\xb3 vyndari\xc5\xb3, bet tokajaus pilstym\xc4\x85 ir prekyb\xc4\x85 monopolizavo valstyb\xc4\x97. 1990\xc2\xa0m. pasikeitus Vengrijos santvarkai Tokajaus-Hegyaljos regione atsirado daug nepriklausom\xc5\xb3 vyno fabrik\xc5\xb3. Valstyb\xc4\x97s nuosavyb\xc4\x97je esanti vyndaryst\xc4\x97s \xc4\xafmon\xc4\x97 ir toliau egzistuoja, ji pagamina apie 20\xc2\xa0% Vengrijos tokajaus.'